শনির ষড়ভুজ
শনির ষড়ভুজ মূলত শনি গ্রহের উত্তর মেরুতে প্রায় ৭৮° উত্তর অক্ষাংশে অবস্থিত ষড়ভুজ মেঘের প্যাটার্ন। ষড়ভুজের বাহু প্রায় ১৪,৫০০ কিলোমিটার (৯,০০০ মাইল) দীর্ঘ, যা পৃথিবীর ব্যাসের চেয়ে ২,০০০ কিলোমিটার (১,২০০ মাইল) বেশি। ষড়ভুজটি ২৯,০০০ কিলোমিটার (১৮,০০০ মাইল) এর একটু বেশি প্রশস্ত, ৩০০ কিলোমিটার (১৯০ মাইল) উচ্চ, এবং বায়ুমণ্ডলীয় গ্যাস দিয়ে তৈরি একটি জেট স্ট্রীম যা ৩২০ কিলোমিটার প্রতি ঘণ্টা (২০০ মাইল প্রতি ঘণ্টা) বেগে ঘূর্ণায়মান। এটি 10h 39m 24s সময়ে একবার ঘোরে, যা এর অভ্যন্তরের শনির রেডিও নির্গমনের সময়কালের সমান। ষড়ভুজ দৃশ্যমান বায়ুমণ্ডলে অন্যান্য মেঘের মতো দ্রাঘিমাংশ বরাবর পরিবর্তিত হয় না। শনির ষড়ভুজটি ১৯৮১ সালে ভয়েজার অভিযানের সময় আবিষ্কৃত হয়েছিল, এবং পরে ২০০৬ সালে ক্যাসিনি-হাইগেন্সের মাধ্যমে পুনরায় পর্যবেক্ষণ করা হয়। ক্যাসিনি পর্যবেক্ষণ অভিযানের সময়, ষড়ভুজটি বেশিরভাগ নীল রঙ থেকে একটি সোনালি রঙে পরিবর্তিত হয়েছিল। শনির দক্ষিণ মেরুতে কোনও ষড়ভুজ নেই, যা হাবল পর্যবেক্ষণ দ্বারা যাচাই করা হয়েছে। তবে এর একটি ঘূর্ণাবর্ত রয়েছে, এবং উত্তর ষড়ভুজের অভ্যন্তরে একটি ঘূর্ণাবর্তও রয়েছে। ষড়ভুজ মেঘের আদলের জন্য একাধিক অনুমান তৈরি করা হয়েছে।